Дыщэмрэ Дунейпсо кубокымрэ зи Iэрылъхьэхэр
БэнэкIэ хуит
Якутск и «Триумф» спорткомплексым гъатхэпэм и 16-мрэ 17-мрэ щекIуэкIащ бэнэкIэ хуитымкIэ Дунейпсо кубокыр къэхьынымкIэ зэхьэзэхуэ. Абы текIуэныгъэр къыщызыхьа Урысей Федерацэм и командэм хэтащ адыгэ щIалэхэу ЗэкIуий Анзоррэ БищIо Тимуррэ.

Дунейпсо кубокым щIэбэныну Якутск къэкIуат США-м, Тыркум, Ираным, Японием, Кубэм, Монголием, Куржым я командэ лъэщхэр. Урысей Федерацэм и бэнакIуэхэм абыхэм зы Iэмали иратакъым.
Ди къэралым и щIыхьыр зыхъумэнухэм хагъэхьат ЗэкIуий Анзоррэ БищIо Тимуррэ. Ахэр зыхэта хьэлъагъхэм я зэпеуэм зэIущIэ тIурытI щрагъэкIуэкIати, тIуми текIуэныгъэхэр къыщахьащ. Анзоррэ Тимуррэ я хьэрхуэрэгъухэр псори зэхэту 40:2-уэ зэрыхагъэщIам къегъэлъагъуэ Урысей Федерацэм и командэ къыхэхам ди щIалэхэр лъэ быдэкIэ зэрыхыхьар. Ахэр щыбанэ килограмм 70-мрэ 74-м нэсымрэ зэныкъуэкъуныгъэхэр щынэхъ ин дыдэхэм ящыщщ.
Илъэси 8 дэкIауэ Урысей Федерацэм и командэ къыхэхам бэнэкIэ хуитымкIэ Дунейпсо кубокыр къихьащ. Зыхэта гупым абы бжьыпэр щиубыдащ, Кубэм (9:1-уэ), Японием (8:2-уэ), Тыркум (10:0-у) ефIэкIри.
Дыщэ медалхэмрэ Дунейпсо кубокымрэ щыщIэбэна кIэух зэIущIэм ди щIалэхэм шэч къызытумыхьэн текIуэныгъэ къыщыфIахьащ етIуанэ увыпIэр зыубыда Ираным (9:1-уэ).
США-м зэрихьэну визэ Iуэхухэр зэрызэхагъэзэрыхьам къыхэкIыу, Урысей Федерацэмрэ Иранымрэ я спортсменхэр зримыхьэлIа зэхьэзэхуэм нэгъабэ Дунейпсо кубокыр къыщызыхьа Америкэм и Штат Зэгуэтхэм я бэнакIуэхэр иджы ещанэщ. Жэз медалым щыщIэбэна зэIущIэм абыхэм Японием и командэ къыхэхар 6:4-уэ щыхэгъэщIащ.
Фигу къэдгъэкIыжынщи, Урысей Федерацэм и бэнакIуэ хуитхэм иджы ебланэу Дунейпсо кубокыр къахь. НэхъапэIуэкIэ апхуэдэ ехъулIэныгъэхэр щаIащ Мэзкуу (1992, 2010 гъэхэм), Стиллуотер (США-м, 1998 гъэм), Красноярск (2007 гъэм), Владикавказ (2008 гъэм), Мэхъэчкъалэ (2011 гъэм) къалэхэм щекIуэкIа зэпеуэхэм.
Ди лъахэгъухэу БищIо Тимуррэ ЗэкIуий Анзоррэ Дунейпсо кубокым къищынэмыщIауэ, дыщэ медалхэмрэ ахъшэ саугъэтхэмрэ къыхуагъэфэщащ. Урысей Федерацэм и командэ къыхэхам и тренер нэхъыщхьэ Тедеев Дзамболат зэрыжиIамкIэ, абыхэм куэдкIэ щогугъ икIи къэкIуэну дахэ яIэу хуегъэфащэ.

Хьэтау Ислъам.
